R44-pad: Nagmerrie kan begin | Netwerk24
R44-pad: Nagmerrie kan begin
Deur Danie Keet 09 September 2019 06:00
Talle appèlaansoeke wat teen die opgradering van die R44 tussen Stellenbosch en Somerset-Wes aangeteken is, is deur die minister van plaaslike bestuur, omgewingsake en ontwikkelingsbeplanning Anton Bredell, gewysig of van die hand gewys.
Verskeie gemeenskapsorganisasies van Stellenbosch, insluitend die Stellenbosch-belastingbetalersvereniging (SBV), Stellenbosch-wynroetes (SWR) en die Cape Winelands Integrated Planning Coalition (CWIPC) bestaande uit 'n groep boere wat langs die R44 boer, die Stellenbosch Belangegroep (SBG) en die Stellenbosse Boerevereniging, het teen die opgradering van die pad beswaar gemaak.
Hul teenkanting was gemik teen omgewingsgoedkeuring hoofsaaklik weens verwagte omgewingskending deur die nuwe pad.
Die besluit van die minister om die oorspronklike omgewingsgoedkeuring te verander en sommige van die appèlle van die hand te wys, het daartoe gelei dat die oorspronklike omgewingsgoedkeuring en die voorwaardes wat daaraan verbind is, steeds geldig is.
Een van die vernaamste voorwaardes wat nou geskrap is, is dat geen konstruksie binne 20 dae na ontvangs van die appèl mag begin, nou van die baan is en konstruksie dus onmiddellik kan begin.
Ingevolge hierdie besluit mag 'n aantal veranderings aan die R44 nou aangebring word, insluitend 'n verhewe (graded) U-draai by die Steynrusbrug, linksdraai-toegang na Bredellpad, 'n verhewe draai by Winery Road en na Jamestown, ondanks talle besware teen die visuele impak wat hierdie verhewe konstruksie op die omgewing sal hê, asook die verbetering van verkeerstekens by aansluitings by Webersvalleipad, Tegnoparkweg, Blaauwklippenpad, Trumaliweg en die Van Rheedepad.
Buiten twee oorgange sal al die mediaan-openinge na die R44 tussen die Steynsrustpad en Webersvalleiweg gesluit word. Daar sal ook 'n ondergrondse draai by die Annandalepad gebou word.
'n Verteenwoordiger van een van die beswaarmakende partye het aan Eikestadnuus gesê hulle is veral ontevrede omdat in geen van die dokumente melding gemaak word van teenkanting teen die herontwikkeling van die R44 wat op 'n openbare vergadering in die stadsaal gemaak is nie.
Dit is ook aan die minister voorgelê. Daar is ook geen teken van 'n notule van die vergadering wat opgespoor kan word nie.